ཉིས་སྟོང་བདུན་ལོའི་དཔྱིད་ཀར།ང་དང་རིག་འཛིན་གཉིས་མི་གཞན་གྱི་མཚམས་སྦྱོར་བརྒྱུད་ནས་ངོ་ཤེས་པ་མ་ཟད།དུས་ཡུན་མང་པོ་མ་འགོར་བར་གཉེན་སྒྲིག་ཀྱང་བྱས།གཉེན་སྒྲིག་བྱས་རྗེས་རིག་འཛིན་དུས་རྒྱུན་དུ་ཕྱི་ལ་སོང་ནས་ཤོ་བརྒྱབ་ནས་ནམ་གུང་མ་གཏོགས་ཕྱིར་མི་ཡོང་བའི་ངན་གཤིས་ཤིག་ཡོད་པ་ངས་ད་གཟོད་ཤེས།དོན་དེའི་རྐྱེན་གྱིས་ངེད་གཉིས་ཐེངས་གང་མང་ཞིག་ལ་ཁ་རྩོད་དང་འཛིང་རེས་བྱས།གཉེན་ཉེ་དང་གྲོགས་པོ་མང་པོས་ཁོ་ལ་ཁ་ཏ་སློབ་གསོ་བྱས་ཀྱང་ཕན་འབྲས་ཅི་ཡང་མ་ཐོབ་པའི་གནས་ཚུལ་འོགངེད་གཉིད་རང་འཐད་སྒོས་དམངས་སྲིད་ལས་ཁུངས་ལ་སོང་སྟེ་བཟའ་འཐོར་གྱི་འགྲོ་ལུགས་བསྒྲུབས་པ་ཡིན།བཟའ་འཐོར་བྱས་རྗེས།རིག་འཛིན་གྱིས་གློ་བུར་དུ་བསམ་ཤེས་པ་བཞིན་ཁྱིམ་ཚང་གི་འཕེལ་རྒྱས་ཐད་ལ་དཀའ་སྤྱད་འབད་བརྩོན་བྱས་ཤིང་།ལོ་གཉིས་ཀྱི་རིང་ལ་ཁོས་ཁྱིམ་ལ་སྡོད་ཁང་གསར་བ་ལས་པར་མ་ཟད།དངོས་འདྲུད་རླངས་འཁོར་ཞིག་ཀྱང་ཉོས་ཏེ་ག་ས་གང་དུ་དངོས་པོ་དྲུད་དེ་ཁྱིམ་ཚང་ལ་ཡོང་འབབ་བཙལ།གྲོགས་པོ་ཚང་མས་ཡང་ཡང་ཞུ་བ་བྱས་མཐར་ང་ཡང་བསྐྱར་རིག་འཛིན་ཚང་དུ་སོང་སྟེ་ཁོ་དང་མཉམ་དུ་འཚོ་བ་རོལ།སྐབས་དེར་གཉེན་བསྐྱར་སྒྲིག་གི་ཐོ་འགོད་འགྲོ་ལུགས་ཅི་ཡང་མ་བསྒྲུབ་མོད་མི་གཞན་ལ་ངེད་གཉིས་ཡང་བསྐྱར་གཉེན་སྒྲིག་བྱས་ཟིན་ཞེས་བཤད་པ་ཡིན།ན་ནིང་རིག་འཛིན་ས་ཆ་གཞན་དུ་དངོས་པོ་སྐྱེལ་འདྲུད་དུ་སོང་བའི་ལམ་བར་དུ་སྟབས་མ་ལེགས་པར་འགྲིམ་འགྲུལ་དོན་རྐྱེན་བྱུང་སྟེ་ཚེ་ལས་འདས་སོང་།འགྲིམ་འགྲུལ་དོན་རྐྱེན་དེ་བྱུང་རྗེས།འགྲིམ་འགྲུལ་དོན་རྐྱེན་གྱི་འགན་འཁྲི་གཙོ་བོ་འཁུར་མཁན་དང་ཉེན་འགོག་ཀུང་སི་གཉིས་ཀྱིས་ངེད་ཚང་ལ་ས་གནས་འགྲིམ་འགྲུལ་ཉེན་རྟོག་པས་ཐད་བཅད་བྱས་པ་ལྟར་སྐྱིན་ཚབ་སྒོར་ཁྲི་བརྒྱད་བྱིན་ནའང་།སྒོར་ཁྲི་བརྒྱད་པོ་རིག་འཛིན་གྱི་ཨ་ཕས་བདག་བཟུང་བྱས་པ་མ་ཟད།ང་ཁོ་ཚང་ནས་ཀྱང་འདུག་དུ་མ་བཅུག་པར་སྒོར་བདའ།དེ་བས།ངས་རིག་འཛིན་གྱི་ཕ་མར།ཤུལ་བཞག་རྒྱུ་ནོར་ཤུལ་འཛིན་བྱེད་པའི་རེ་བ་བཏོན་ཡང་ཁོས་ཁ་ཡ་མ་བྱས།བདག་གིས་ས་གནས་མི་དམངས་ཁྲིམས་ཁང་ལ་གཏུག་བཤེར་བྱས་ན་རིག་འཛིན་ལ་སྐྱིན་ཚབ་ཏུ་བྱིན་པའི་སྒོར་ཁྲི་བརྒྱད་ཀྱི་ཤུལ་འཛིན་དབང་ཆ་བདག་ལ་ཡོད་དམ།